Kamu bisa jelasin ke aku soal Michel Platini dalam bahasa jawa?

Michel Platini () iku salah siji tokoh kang misuwur ing donya ulah raga, mligi ing babagan bal-balan saka Prancis. Sasuwéné urip ing bal-balan, Platini kacathet ing tim AS Nancy-Lorraine (1973-1979), AS Saint-Etienne (1979-82), lan Juventus (1982-1987). Ing Juventus, Platini ngasilaké juwara ing Liga Champions nalika taun 1985. Platini sasuwéné urip ing donya bal-balan piyambaké wis main kaping 501, lan nggawé 265 gol.

Platini uga tau éntuk bebungah minangka juru main bal-balan paling apik ing Éropah (Ballon d'Or) kaping telu, ya iku ing taun 1983, 1984, lan 1985.

Michel Platini dadi juru main nasional ing Piala Donya FIFA taun 1978, 1982 lan 1986. Ing taun 1982 lan 1986 Prancis bisa nembus semifinal Piala Donya FIFA. Platini main ing posisi juru main tengah. Piyambaké karo Alain Giresse, Luis Fernandez lan Jean Tigana bebarengan nyengkuyung ing lapangan tengah tim nasional Prancis ing taun 1980-an.

Piyambaké uga dadi juru main nasional Prancis kang menangké Piyala Éropah 1984. Platini uga dadi juru main kang nggawé gol paling akèh lan kapilih dadi juru main paling apik ing kajuwaraan iku

Sanajan dadi juru main tengah Michel Platini isih bisa gawé gol. Ing taun 1984 piyambaké malah dadi top score (juru main kang nyétak gol paling akèh) ing Piyala Éropah 1984. Platini saliyané dadi juru main tengah kang apik, piyambaké uga misuwur dadi juru tendhangan bébas. Michel Platini tau nyekel rékor juru main kang ngegolaké paling akèh ing tim nasional Prancis ya iku 41 gol nganti tekan 2007. Banjur rekor iku direbut déning Thierry Henry.

Platini dadi pelatih Tim Nasional Prancis awit taun 1988 tekan 1992. Wiwit taun 1992 tekan 1998, Platini dadi co-présidhèn Piala Donya FIFA Komite Panyelenggara kanggo Piala Donya FIFA 1998 ing Prancis. Saliyané iku uga dadi wakil-présidhèn Fèderasi Sépakbola Prancis (FFF) wiwit taun 2000.

Saiki Michel Platini njabat dadi wakil Présidhèn Federasi Bal-balan Prancis sarta dadi Présidhèn Uni Bal-balan Éropah (UEFA).